**РЕЦЕНЗИЯ**

от доц. д-р Петко Христов

от Института за етнология и фолклористика с Етнографски музей при БАН

за провеждане на процедура за присъждане на образователната и научна степен „Доктор” по професионално направление 3.1. „Социология, антропология и науки за културата“ за нуждите на катедра „Етнология“ при Исторически факултет на СУ „Св. Кл. Охридски“

за дисертационен труд на тема: „*Миграция от град към село: етноложко изследване по примера на България, Словакия и Белгия*” с автор Петя Валентинова Димитрова и научни ръководители проф. днк. Веселин Тепавичаров и доц. д-р Илия Илиев

Темата за миграциите от десетилетия е обект на повишен изследователски интерес, но през последните години тя придобива нови размери, форми и характеристики, превръщайки се във фокус и на политическия, и на социалния живот, радвайки се на засилено медийно внимание. Социалните и културните промени, които те предизвикват не само в страната, но и в цяла Европа, още веднъж доказват актуалността и многопосочността на проучването на миграционните движения в съвременни свят. Още преди демократичните промени в България миграцията от селата към големите градове е обект на проучване от страна на социолози, демографи, икономисти и етнолози, но последните години откроиха друг социален феномен – ускорено нарастващата миграция на предимно младо и активно население към вече напуснатите и обезлюдени села. Движението „Смело на село!“ е социален феномен, характерен не само за България, но и за цяла Европа и много други региони по света. Навлизането в страната на идеите на пермакултурата и новите практики сред представители на младите генерации едновременно трансформира миграционните движения между града и селото, променяйки характера му, и заедно с това европеизира социалните и културните практики в българското общество. Ето защо изборът на интердисциплинарен подход и сравнителната (европейска) перспектива на проучването, предприето от Петя Димитрова, са оригинални и актуални, а резултатите от изследването са приносни не само за българската наука.

Дисертантката Петя Валентинова Димитрова е завършила бакалавърската програма по „Книгоиздаване“ в СУ „Св. Кл. Охридски“ и магистърските програми „Етнология и културна антропология“ на Софийския (2016 – 2018) и Варшавския (2018) университет (в рамките на програма Еразъм+). Участвала е в летни школи и краткосрочни проекти в Армения, Гърция и Република Северна Македония. Дисертационният труд е обсъден и предложен за защита на заседание на катедра „Етнология“ при Исторически факултет на СУ „Св. Климент Охридски“ на 28 март 2022.

Дисертацията се състои се от увод, три глави, заключение, библиография и приложения (40 колажа с авторски снимки от терените в България, Словакия и Белгия), общо 271 страници. В уводната част докторантката ясно формулира целите и задачите на изследването, въпросите, които мотивират проучването и интердисциплинарния му характер. Приемайки тезата, че миграцията е комплексен феномен и засяга не само самия акт на преселване, но и промяната на начина на живот след миграцията, Петя Димитрова предприема теренно проучване в с. Желен (България), с. Зайежова (Словакия) и Оверайзе (Белгия) с цел да проследи в сравнителен план тенденциите и факторите за миграцията от града към селото в сравнителен европейски план. Редувайки представянето на теоретични концепции и изследователски похвати с описание и анализ на теренната работа сред различни като генерационен, социален и професионален профил респонденти в поселения, осъществени от различни квази-общности (според възприетата терминология), дисертантката анализира промяната в начина на живот от разнообразни гледни точки – екология, качество на живот, творчество и промяна в трудовата заетост. Фокусът е върху т. нар. „лайфстайл миграция“, разбирана конкретно като „вътрешна миграция от градска към селска среда с цел промяна начина на живот“ (с. 5), а като обект на дисертацията са посочени нагласите (ценностите) и практиките, които характеризират лайфстайл мигрантите в условията на градската и селска среда (с.7). В периода 2019 – 2021 г. дисертантката е осъществила 44 полуструктурирани и неструктурирани интервюта с 50- и 20-годишни респонденти, като са представени гледните точки на преселниците, на местните хора и на изследователя. Умелото съчетание при анализа на впечатленията, ключовите събития и жизнения опит на респондентите с погледа, инструментариума и лексиката на изследователя е един от приносните моменти в дисертационното изследване на Петя Димитрова.

В първата глава, където е представена теоретичната рамка на изследването, дисертантката излага своето разбиране за понятия като идентичност, автентичност, потребление, дауншифтинг, селска идилия, урбанизация и контраурбанизация, които инструментализира по-нататък в проучванията си. Позовавайки се на Мануел Кастелс и други автори, Петя Димитрова представя конструирането на идентичностите като социален процес, използващ „градивни материали от историята, географията, биологията, производствените и възпроизводствените институции, колективната памет и личните фантазии, апаратите на властта и религиозните откровения“ (с. 20). Важен е изводът, че в съвременното общество това конструиране е основано на системното противопоставяне между локалното и глобалното. За нуждите на изследването дисертантката въвежда и понятията за автентичност и индивидуализам, посредством които да тълкува нагласите и действията на преселниците от град към село в следващите две глави. Приемайки, че „Потребителската култура е именно култура“ (с. 30, по Даниел Милър), а не загуба на култура и автентичност от отминалите епохи, авторката обвързва потреблението с понятията идентичност и индивидуализъм, за да покаже ролята на консумацията за формулирането на начин на живот (*лайфстайл*) и изграждането на медийния образ на „селската идилия“. В тази глава е въведен и терминът *дауншифтинг* в смисъл наумерена форма на доброволно опростяване на начина на живот, като авторката подчертава, че той изисква житейска промяна, която не е задължително да бъде пълна и необратима – някои го практикуват за определени периоди. Това разбиране Петя Димитрова прилага в изследването си на избраните примери от България и Словакия.

Натрупването на термини и понятия в тази глава не е самоцелно, а помага на дисертантката да преосмисли натрупания в хода на проучванията личен опит и да предложи разнообразни интерпретационни рамки на материалите си от включеното наблюдение в избраните три еко-селища. Ключов за изследването е изследователският подход на авторката, който разглежда миграцията с цел промяна на начина на живот като един проект в развитие, процес на търсене, а не на еднократно и еднопосочно действие с конкретно начало и край. Това й позволява в следващите глави да разглежда мигрантите на село като „мултилокални“ актьори, изграждащи контрастиращи помежду си идентичности, свързани с разнообразни места (с. 133). Преселилите се в селата граждани променят не само своя начин на живот, но и дотогавашния традиционен селски бит. Така, ставайки част от процеса на контраурбанизация, те всъщност въвеждат градскостта и типичните за градския живот практики и образци на поведение в селата. Като резултат урбанизацията като социален процес спира да се отнася само до нарастване на градовете, а активно повлиява и селската среда.

В този теоретичен преглед липсва, според мен, сравнението и връзката на социалните движения от селото към града в предишната епоха и в десетилетието на прехода в края на ХХ век. Специално за България подобни социологически изследвания не липсват. Проследяването на „пътищата на бурканите“ (по Елионор Смолет) от предишните десетилетия би помогнало на дисертантката да осмисли по-задълбочено част от стереотипите за „селската идилия“ и обмена между града и селото в годините на ускорена урбанизация, както и формите на реакция срещу това през последните години.

Във втората глава се анализират отделните аспекти на миграцията от градска в селска среда с цел промяна начина на живот, като дисертантката отделя и анализира конкретно седем ключови предпоставки за такова преселване: инфраструктура, трудова дейност, потребление (със стремеж към алтернативен начин на живот), околна среда (отдалечаване от всякакъв вид „замърсяване“), осъзната нужда от промяна на стила на живот и отглеждане на децата, като набляга на осъзнатото търсене на собствена автентичност. Образът на града като разраснал се, прогресивен, технологично напреднал и космополитен се съпоставя с образа на селската среда, където виждаме „провинциалисти“ с преобладаващо назадничави и ограничени представи за света и прогреса, от една страна, а от друга – нови заселници, избягали от града в търсене на досег с природата и алтернативни условия за живот (с. 73). Анализът на тези предпоставки води авторката до заключението, че преселващите се в организираните от тях еко-селища се стремят да съвместяват най-доброто и от градския начин на живот, и от селската среда, като се възползват от положителните аспекти и на двете, а същевременно се опитват да избегнат отрицателните. Използваният от дисертантката термин за дейността на преселниците е „бриколаж“, т.е. създаване на „градски живот извън града“ като се използват парченца от стари и нови ценности и практики. Изследването е конструирано методологически правилно, като е потърсена гледната точка и на преселниците, и на местните. Проследяването на сложните отношения между мигрантите и останалите жители в проучваните селища, както и общуването между самите преселници, води авторката до заключението, че стабилна социална общност не се изгражда, а по скоро мигрантите създават своя квази-общност, според избраната от дисертантката терминология.

В тази глава е и най-приносният анализ на дисертантката. Тя не се ограничава само до push – pull факторите, а навлиза в детайли за причините, мотивацията, вътрешните усещания и последиците от миграцията както на преселващите се от града, така и на приелите ги местни хора. При това миграцията е разгледана като процес, приемащ разнообразни форми, но свързан с търсене и конструиране от страна на мигрантите на нови идентичности, свързани с това, което самите респонденти наричат „търсене на автентичност“.

В третата глава ни се разказва историята на трите селища, в които е осъществено проучването, като са представени конкретни лични истории, до които се е докоснала дисертантката в изследването си. Поради спецификата на избраните за теренни проучвания селища, в нея са представени конкретните обитатели и индивидуалните им еко-проекти, а не наблюдаваните квази-общности като цяло. Лайфстайл миграцията е анализирана в два аспекта – отношението на преселниците към природата и отношението към града. Представените материали в тази глава са добра илюстрация и на резултатите от проведения в предишната глава анализ. В описаните истории се открояват типичните за миграцията от градска към селска среда практики, като: осъзнато производство, включително земеделие; осъзнато потребление, включително живот с нулев отпадък; спазване на дневен режим и практики, които според преселниците благоприятстват здравословното им състояние и добруването им и др. Подчертава се желанието за строителство/обзавеждане с естествени материали и направа на предмети на ръка, желание за уединение, отстояване на ценности като автономност, спокойствие и свобода, всекидневна връзка с природата (най-често под формата на грижа за растения и животни) и др. Представянето е по модела на „плътното описание“ с постоянна смяна на гледните точки, което позволява да чуем както гласовете на респондентите, така и този на изследователя. При това Петя Димитрова е осъществила теренните си проучвания с включено наблюдение, което й позволява в определени моменти да се самоидетифицира с респондентите си. При тази саморефлексия, представена в тази глава, ние виждаме един завършен изследовател, който може да провежда задълбочено изследване в разнообразна среда не само в страната, но и в чужбина.

В заключението са обобщени най-важните наблюдения и направените в предишните глави изводи от изследването. Накрая са предложени и теми, по които да се работи в бъдеще с идеята да се задълбочи проучването на социалния феномен за движение и преселване от града към селото. Приемам за адекватни формулираните от дисертантаката приноси.

Дисертацията ни представя Петя Димитрова като един завършен и добре подготвен изследовател, с перспектива за нови интересни етнологични изследвания по миграционни теми. Доказателство за това са публикациите на авторката по темата на дисертационното изследване, публикувани в страната и чужбина – общо седем, на български и английски. Авторефератът отговаря на съдържанието на дисертацията.

Процедурата съответства на Закона за развитието на академичния състав в Република България, Правилника за неговото приложение, както и на вътрешния Правилник за условията и реда за придобиване на научни степени и за заемане на академични длъжности в СУ „Св. Климент Охридски“. Ето защо, изразявайки положителното си становище, предлагам на уважаемото Научно жури да присъди образователната и научна степен „Доктор“ на Петя Валентинова Димитрова за дисертационното изследване на тема „*Миграция от град към село: етноложко изследване по примера на България, Словакия и Белгия*” и ще гласувам положително за това.

21.06.2022 Петко Христов